ການປິ່ນປົວໂຣກເອດສ໌ ກ້າວໜ້າຫລາຍ ຈາກເມື່ອ 30 ປີກ່ອນ
ແຕ່ເຖິງແມ່ນມີຢາປິ່ນປົວເຊື້ອໄວຣັສກໍຕາມ ໃນປີ 2009 ກໍມີປະມານ 2 ລ້ານ 6 ແສນຄົນ ຕິດເຊື້ອເອັຊໄອວີໃໝ່ໆ ແລະ 1 ລ້ານ 8 ແສນຄົນ ເສຍຊີວິດດ້ວຍໂຣກເອດສ໌.
ເມື່ອສາມສິບປີກ່ອນນີ້ ຄືໃນວັນທີ 5 ເດືອນມິຖຸນາ ປີ 1981 ພວກຊ່ຽວຊານດ້ານການ ແພດໄດ້ລາຍງານໃຫ້ຊາບກ່ຽວກັບກໍລະນີຄົນຕິດເຊື້ອພະຍາດໃໝ່ທີ່ລຶກລັບແລະຮ້າຍແຮງ ເຖິງຕາຍລາຍທໍາອິດໆ ນັ້ນກໍຄືພະຍາດທີ່ທໍາລາຍລະບົບພູມຕ້ານທານ ຊຶ່ງພາຍຫລັງຕໍ່ມາ ໄດ້ມີການຕັ້ງຊື່ພະຍາດນີ້ວ່າ ໂຣກເອດສ໌ (AIDS) ແລະເຊື້ອໄວຣັສທີ່ພາໃຫ້ເປັນໂຣກນີ້ ເອີ້ນວ່າເຊື້ອ ເອັຈໄອວີ ຊຶ່ງຕໍ່ມາບໍ່ດົນ ພະຍາດທີ່ວ່ານີ້ກໍໄດ້ລະບາດໄປທົ່ວໂລກ ແລະເອົາ ຊີວິດຜູ້ຄົນໄປ ຫລາຍກວ່າ 2 ລ້ານຄົນໃນແຕ່ລະປີ ແຕ່ວ່າການສຶກສາຄົ້ນຄວ້າດ້ານການ ແພດ ໄດ້ຊ່ວຍຕໍ່ຕ້ານໂຣກເອດສ໌ ຊຶ່ງປັດຈຸບັນນີ້ ເຊື້ອໄວຣັສ ເອັຈໄອວີ ບໍ່ເປັນເຊື້ອໂຣກ ທີ່ຕ້ອງພາໃຫ້ເສຍຊີວິດຕໍ່ໄປອີກແລ້ວ ແລະເຖິງແມ່ນວ່າເຊື້ອໄວຣັສນີ້ ຍັງສືບຕໍ່ເອົາຊີວິດຜູ້ຄົນ ໄປຫລາຍກວ່ານຶ່ງລ້ານຄົນໃນແຕ່ລະປີກໍຕາມ ຢູກຢາລຸ້ນໃໝ່ກໍໄດ້ຊ່ວຍໃຫ້ ຜູ້ຄົນຫລາຍກວ່າ 30 ລ້ານຄົນ ສາມາດດໍາລົງຊີວິດຢູ່ກັບເຊື້ອເອັຈໄອວີນັ້ນໄດ້ໃນປັດຈຸບັນນີ້ Vidushi Sinha ຜູ້ສື່ຂ່າວວີໂອເອມີລາຍງານເພີ່ມຕື່ມ ກ່ຽວກັບປະວັດຄວາມເປັນມາຂອງເຊື້ອເອັຈໄອວີ-ເອດສ໌ ແລະສິ່ງທ້າທາຍຕ່າງໆທີ່ຍັງມີຢູ່ຕໍ່ມາ ຕໍ່ການກໍາຈັດພະຍາດນີ້ ທີ່ຄຸກຄາມໄປທົ່ວໂລກນັ້ນ ຊຶ່ງທອງປານ ມີລາຍລະອຽດມາສະເໜີທ່ານ ນາງ Kathy Bennett ມີຊີວິດຢູ່ກັບເຊື້ອເອັຈໄອວີມາໄດ້ 21 ປີແລ້ວ ໂອກາດຂອງນາງໃນຕອນທີ່ນາງຖືກກວດພົບ ວ່າ ຕິດເຊື້ອໂຣກຂາດເຂີນພູມຕ້ານທານ ຫລື AIDS 1990 ນັ້ນ ແມ່ນມືດມົນຫລາຍ ແລະນາຍໝໍຂອງນາງໄດ້ ເລີ້ມປິ່ນປົວນາງດ້ວຍຕົວຢາ ທີ່ປາກົດວ່າເປັນພິດຫລາຍ ເກີນໄປ ຊຶ່ງນາຍໝໍໄດ້ຢຸດປິ່ນປົວນາງ ແລະບອກນາງໃຫ້ ກັບຄືນໄປບ້ານ ນາງ Bennett ກ່າວວ່າ: ແຕ່ຫລັງຈາກນາງໄດ້ເລີ່ມປິ່ນປົວດ້ວຍຕົວຢາຊະນິດໃໝ່ ຊີວິດຂອງນາງ Bennett ກໍປ່ຽນ ແປງໄປ ແລະປັດຈຸບັນນີ້ ນາງມີສຸຂະພາບດີ ແລະເຮັດວຽກເປັນທີ່ປຶກສາກ່ຽວກັບການປິ່ນ ປົວ ພວກທີ່ເປັນໂຣກເອດສ໌ ເຖິງແມ່ນຈະມີຢາປິ່ນປົວຕ້ານເຊື້ອໄວຣັສເອັຈໄອວີກໍຕາມ ໃນປີ 2009 ນັ້ນ ມີປະຊາຊົນ ປະມານ 2 ລ້ານ 6 ແສນຄົນທີ່ຕິດເຊື້ອເອັຈໄອວີໃໝ່ໆ ແລະ 1 ລ້ານ 8 ແສນຄົນເສຍ ຊີວິດດ້ວຍໂຣກເອດສ໌ ແຕ່ວ່າເມື່ອ 30 ປີກ່ອນນີ້ ປະຊາຄົມການແພດແມ່ນ ເຕັມໄປດ້ວຍຄວາມຄິດໃນ ແງ່ຮ້າຍແລະໝົດຫວັງ ດຣ ແອນໂທນີ ໂຟຊີ(Anthony Fauci) ຊຶ່ງໃນເວລານັ້ນ ເປັນນາຍໝໍທີ່ພະຍາຍາມ ປິ່ນປົວພວກຄົນເຈັບທີ່ເປັນ ພະຍາດໃໝ່ທີ່ວ່ານີ້ ຈື່ຈໍາ ຊ່ວງເວລາເຫລົ່ານັ້ນໄດ້ດີ ປັດຈຸບັນ ທ່ານເປັນຜູ້ອໍາ ນວຍການສະຖາບັນແຫ່ງ ຊາດ ວ່າດ້ວຍພະຍາດທີ່ ມາຈາກການຕິດເຊື້ອໂຣກ ດຣ ໂຟຊີກ່າວວ່າ: ພວກຊ່ຽວຊານການແພດເລີ້ມມີຄວາມເຂົ້າໃຈກ່ຽວກັບການຕິດເຊື້ອດັ່ງກ່າວຢາງຊ້າໆ ຄືມັນປາກົດໃຫ້ຮູ້ຢ່າງແຈ້ງຂາວວ່າ ລະບົບພູມຕ້ານທີ່ອ່ອນແອລົງນັ້ນ ເປັນສາເຫດຂອງ ພະຍາດນີ້ ນອກນັ້ນແລ້ວ ກໍເບິ່ງຄືວ່າ ມັນເປັນເຊື້ອໂຮກທີ່ເກີດຈາກເພດສໍາພັນ ດຣ ໂຣເບີຕ ກາລໂລ(Robert Gallo) ເປັນຜູ້ນຶ່ງທີ່ຮ່ວມຄົ້ນພົບເຊື້ອໄວຣັສທີ່ທໍາລາຍ ພູມຕ້ານທານຂອງມະນຸດ ຫລືເຊື້ອ HIV (Human Immunodeficiency Virus) ນັ້ນ ຊື່ງທ່ານກ່າວເຖິງຕອນທີ່ຄົ້ນພົບມັນວ່າ: ແຕ່ໃນຕອນນັ້ນ ກໍຍັງບໍ່ມີຢຸກຢາ ຫລືຢາວັກຊີນໃດໆ ທີ່ຈະມາສາມາດປາບເຊື້ອໄວຣັສນີ້ໄດ້ ແລະພວກຊ່ຽວຊານຫລາຍໆຄົນຍັງມີຄວາມຄິດໃນແງ່ຮ້າຍກັນຢູ່ ຕໍ່ມາໃນປີ 1987 ກໍມີ ຄວາມກ້າວໜ້າ ພ້ອມກັບການພັດທະນາຕົວຢາຊະນິດໃໝ່ຂື້ນມາ ທີ່ເອີ້ນວ່າ AZT ຊື່ງເປັນ ຢາຊະນິດທໍາອິດທີ່ໄດ້ຮັບການອະນຸມັດ ດຣ Gallo ກ່າວວ່າ: ແຕ່ວ່າຄວາມຫວັງຕ່າງໆເລືອນລາງຈາງຫາຍໄປ ເມື່ອເຊື້ອເອັຈໄອວີມີ ອາການດື້ຕໍ່ຢາ AZT ຕໍ່ມາ ໃນຊຸມປີ 1990 ໄດ້ມີການພັດທະນາຕົວຢາ ຫລາຍໆຢ່າງຜະສົມກັນ ທີ່ມີປະສິດທິຜົນ ແລະໄດ້ກາຍມາເປັນອາວຸດທີ່ມີອານຸພາບທີ່ສຸດ ໃນຄວາມພະຍາຍາມປາບປາມເຊື້ອເອັຈໄອວີ ນັ້ນ ຊຶ່ງ ດຣ Anthony Fauci ອະທິບາຍວ່າ: ແຕ່ພວກຄົນເຈັບເປັນໂຣກເອດສ໌ ກ່າວວ່າ ພວກເຂົາເຈົ້າຍັງສືບຕໍ່ຕໍ່ສູ້ກັບຄວາມລັງກຽດ ດຽດສັນຈາກສັງຄົມຢູ່ຕໍ່ມາ ຍ້ອນການເປັນພະຍາດນີ້ ນາງ Kathy Bennett ເວົ້າວ່າ: “It was a lot of stigma ການຖືກກາໜ້າ ຖືກສັງຄົມລັງກຽດ ແມ່ນມີຫລາຍໃນເວລາ ນັ້ນ ແລະໃນປັດຈຸບັນນີ້ ກໍຍັງມີຫລາຍຢູ່” ນອກເໜືອໄປຈາກການປິ່ນປົວແລ້ວ ສິ່ງທ້າທາຍອັນໃຫຍ່ຫລວງອີກປະການນຶ່ງນັ້ນ ກໍຄື ການຍັບຍັ້ງການແຜ່ລາມຂອງເຊື້ອເອັຈໄອວີ ຄວາມສ່ຽງ ໃນການຕິດແປດນັ້ນ ຍັງຄົງຢູ່ໃນ ລະດັບສູງຢູ່ ໃນພວກຄົນອາຍຸຕໍ່າກວ່າ 30 ປີ ແລະຢູ່ທີ່ມູນນິທິໂຣກເອດສ໌ພວກເດັກນ້ອນ Elizabeth Glaser ນັ້ນ ຈຸດມຸ້ງໝາຍກໍຄືການພິທັກປົກປ້ອງພວກທາລົກ ແລະເດັກນ້ອຍ ບໍ່ໃຫ້ຕິດເຊື້ອເອັຈໄອວີຈາກແມ່ ດຣ ອາຣ໌ ເຈ ຊາຍມອນ(R J Simonds) ຮອງປະທານ ມູນນິທິດັ່ງກ່າວເວົ້າວ່າ ມີຄວາມກ້າວໜ້າໃນເລຶ່ອງນີ້ຢູ່ ໂດຍສະເພາະໃນພວກປະເທດກໍາລັງ ພັດທະນາ ຢ່າງໃດກໍຕາມ ລາຍງານດ້ານສຸຂະພາບສະບັບນຶ່ງຂອງອົງການສະຫະປະຊາຊາດ ກ່າວວ່າ ການປາບປາມໂຣກເອດສ໌ ຍັງຈະເອົາຊະນະມັນໄດ້ຍາກຫລາຍຢູ່ ແລະຄ່າໃຊ້ຈ່າຍນັ້ນ ກໍ ຫລວງຫລາຍຈົນອາດຈະບໍ່ສາມາດເຮັດຕໍ່ໄປໄດ້ ອາທິດນີ້ ປະມຸກລັດຈາກ 30 ປະເທດ ມາພົບປະກັນ ທີ່ອົງການສະຫະປະ ຊາຊາດ ເພື່ອ ທົບທວນເບິ່ງຄວາມກ້າວໜ້າທີ່ໄດ້ຮັບມາຢ່າງຫລວງຫລາຍໃນການຕໍ່ສູ້ຕ້ານໂຣກເອດສ໌ນັ້ນ ແລະວາງແນວທາງທີ່ຈະດໍາເນີນໃນອະນາຄົດ ເພື່ອພະຍາຍາມປິ່ນປົວມັນໃຫ້ໄດ້ ມີເກືອບ 34 ລ້ານຄົນຕິດເຊື້ອ ເອັຈໄອວີຢູ່ໃນທົ່ວໂລກ ໃນປີ 2010 ນັ້ນ